Title: Predkladacia správa
Author: MŽP
Last saved by: aa

Návrh
 na účasť delegácie Slovenskej republiky na 5. stretnutí konferencie
zmluvných strán Dohovoru EHK OSN o cezhraničných účinkoch
priemyselných havárií v Ženeve, Švajčiarsko,
v dňoch 25. – 27. novembra 2008

V dňoch 25. – 27. novembra 2008 sa bude konať v Ženeve 5. stretnutie konferencie zmluvných strán Dohovoru EHK OSN o cezhraničných účinkoch priemyselných havárií (ďalej len „dohovor“).
Vláda Slovenskej republiky uznesením č. 263 z 10. apríla 2003 a následne aj Národná rada Slovenskej republiky uznesením č. 329 z 19. júna 2003 vyslovili súhlas s prístupom Slovenskej republiky k dohovoru. Listina o prístupe Slovenskej republiky k dohovoru bola uložená u depozitára, ktorým je generálny tajomník OSN, dňa 9. septembra 2003. Dohovor nadobudol pre Slovenskú republiku platnosť  dňa 8. decembra 2003. Ku dnešnému dňu je zmluvnou stranou 37 členských krajín EHK OSN a Európske spoločenstvo.
	Cieľom dohovoru je v záujme trvalo udržateľného rozvoja na základe princípov medzinárodného práva a zvyklostí, najmä s prihliadnutím na zásady priateľských susedských vzťahov, reciprocity, nediskriminácie a dobrej vôle napomáhať aktívnu spoluprácu medzi štátmi pri prevencii priemyselných havárií, pripravenosti na ne, pri ich efektívnom  zdolávaní a obmedzovaní ich nepriaznivých účinkov, a to predovšetkým takých, ktoré môžu presiahnuť hranice štátov.
	Koordinačným orgánom dohovoru v zmysle jeho čl. 18 je konferencia zmluvných strán (ďalej len „konferencia“), ktorej zasadnutie sa koná najmenej raz za 2 roky. Zástupca Ministerstva životného prostredia Slovenskej republiky sa zúčastňuje na príslušných zasadnutiach konferencie i na ďalších akciách v rámci dohovoru (príprava plánov a dokumentov, činnosť pracovných skupín, cvičenia a pod.) a v tomto období je členom pracovnej skupiny pre implementáciu dohovoru.
	Prvá konferencia dohovoru sa konala 22. - 24. novembra 2000 v Bruseli ešte bez účasti delegácie Slovenskej republiky. 
V druhej polovici roku 2002 sa začali práce na príprave prístupu Slovenskej republiky k dohovoru, ktoré rýchle napredovali. Na druhej konferencii, ktorá sa konala 6. - 8. novembra 2002 v Kišiňove (Moldavsko), bol zvolený zástupca Slovenskej republiky za člena výboru dohovoru, ako výraz uznania napredovania v prístupovom procese. Skúsenosti z prístupu Slovenska k dohovoru boli prezentované na subregionálnom workshope o implementácii Dohovoru o cezhraničných účinkoch priemyselných havárií, ktorý sa konal 13. - 15. marca 2003 v Jerevane (Arménsko).
Ministerstvo životného prostredia Slovenskej republiky v spolupráci so Slovenskou agentúrou životného prostredia a Úradom civilnej ochrany Ministerstva vnútra Slovenskej republiky usporiadalo v dňoch 10. - 11. novembra 2003 v Bratislave Prvé konzultačné a tréningové stretnutie kontaktných miest určených na oznamovanie havárií a vzájomnú pomoc v rámci havarijného oznamovacieho systému tohto dohovoru za účasti delegátov z 22 krajín.
Ministerstvo životného prostredia Slovenskej republiky sa podieľalo na stretnutí na vysokej úrovni Dohovoru EHK OSN o cezhraničných účinkoch priemyselných havárií v decembri 2005 v Ženeve a následne na medzinárodne podporovanom asistenčnom programe pre východoeurópske, kaukazské a stredoázijské krajiny (EECCA) a krajiny juhovýchodnej Európy (SEE), zameranom na podporu ich úsilia implementovať Dohovor EHK OSN o cezhraničných účinkoch priemyselných havárií.

V poradí piate stretnutie konferencie zmluvných strán má navrhnutý tento program:
-	otváracia ceremónia
o	 príhovory
o	 schválenie programu

-	správa výboru o aktivitách v rámci dohovoru od štvrtého stretnutia konferencie zmluvných strán
-	informácia o prílohe I dohovoru
-	reprezentácie a akreditácie
-	voľba funkcionárov a ostatných členov výboru konferencie zmluvných strán
-	implementácia dohovoru
o	 aktivity pracovnej skupiny pre implementáciu
•	predstavenie aktivít pracovnej skupiny pre implementáciu a štvrtej správy o implementácii dohovoru
•	diskusia a schválenie štvrtej správy o implementácii dohovoru
•	voľba členov pracovnej skupiny pre implementáciu na roky 2009 - 2010
o	 asistenčný program
•	správa o aktivitách vykonaných v rámci prípravnej a implementačnej fázy asistenčného programu
•	prezentácia národných akčných plánov na posilnenie implementácie dohovoru v EECCA a SEE krajinách
•	strategický prístup k implementačnej fáze asistenčného programu
o	 diskusia a prijatie rozhodnutia o posilnení implementácie dohovoru
-	EHK OSN systém na oznamovanie priemyselných havárií (UNECE IAN)
o	 správa o implementácii rozhodnutia o zvýšení efektívnosti a zlepšení komunikačných postupov v rámci systému UNECE IAN
o	 závery tretieho konzultačného a tréningového stretnutia kontaktných miest poverených v rámci systému UNECE IAN oznamovaním havárií a poskytovaním vzájomnej pomoci
      -	prevencia havarijného znečistenia vôd
o	 správa o činnosti zmiešanej ad hoc pracovnej skupiny pre havárie na vodách a pre priemyselné havárie
o	 bezpečnostné smernice a dobrá prax pre usadzovacie nádrže
-	protokol o zodpovednosti za škody a o kompenzovaní škôd spôsobených  cezhraničnými účinkami priemyselných havárií na hraničných vodách
-	plán akcií v rámci dohovoru
o	 priority a program práce
o	 zdroje financovania
o	 rozhodnutie o prioritách, pláne práce a zdrojoch financovania dohovoru na roky 2009 - 2010
-	dátum a miesto šiesteho stretnutia konferencie zmluvných strán
-	iné
-	prehľad rozhodnutí a záverečné správy
-	záverečné príhovory a ukončenie stretnutia

Vzhľadom na charakter materiálu sa nepredkladá doložka finančných, ekonomických, environmentálnych vplyvov, vplyvov na zamestnanosť a podnikateľské prostredie. Ide o materiál, ktorý nebude mať negatívny dopad na štátny rozpočet a náklady spojené s účasťou členov delegácie na 5. stretnutí konferencie zmluvných strán Dohovoru EHK OSN o cezhraničných účinkoch priemyselných havárií v Ženeve budú hradené z rozpočtov vysielajúcich organizácií.